b'\n_START_ARTICLE_\nJana Unuk\n_START_SECTION_\n\xc5\xbdivljenje\n_START_PARAGRAPH_\nV Mariboru je dokon\xc4\x8dala gimnazijo. Leta 1984 je diplomirala iz slovenskega in angle\xc5\xa1kega jezika in knji\xc5\xbeevnosti na Filozofski fakulteti Univerze v Ljubljani. \xc5\xbde med \xc5\xa1tudijem se je navdu\xc5\xa1ila nad poljsko knji\xc5\xbeevnostjo, zlasti nad Czes\xc5\x82awom Mi\xc5\x82oszem. Po diplomi je najprej nekaj \xc4\x8dasa delala kot srednje\xc5\xa1olska profesorica in lektorica, med leti 1993 in 1995 pa je bila profesorica na \xc5\xa0lezijski univerzi v Sosnowcu pri Katowicah na Poljskem. Isto\xc4\x8dasno je bila tudi prevajalka strokovnih in literarnih besedil. Med leti 1996 in 2005 je bila honorarna urednica pri zalo\xc5\xbebi Nova revija. Od leta 1996 ima status samostojne literarne prevajalke. Je \xc4\x8dlanica Dru\xc5\xa1tva slovenskih knji\xc5\xbeevnih prevajalcev in \xc4\x8dlanica \xc5\xbeirije za nagrado Vilenica._NEWLINE_Leta 2006 je prejela Sovretovo nagrado za prevod Dnevne hi\xc5\xa1e, no\xc4\x8dne hi\xc5\xa1e poljske pisateljice Olge Tokarczuk in druge prevode iz sodobne poljske knji\xc5\xbeevnosti.'